17.10.2022
SL
Uradni list Evropske unije
L 269/3
(12)
Les, tretiran s proizvodi, ki vsebujejo kreozot, se za izdelavo drogov za električno energijo in telekomunikacije uporablja iz različnih tehničnih razlogov (ti drogi so lažji v primerjavi z betonskimi in jih je torej enostavno vzdrževati, so precej vzdržljivi, imajo visoko pričakovano življenjsko dobo, ki je zaželena za infrastrukturo za električno energijo in telekomunikacijsko infrastrukturo, ki se gradi za do nekaj desetletij, poleg tega gre za trajnostni material).
Razvijajo se alternativni biocidni proizvodi za tretiranje lesenih drogov in za en tovrstni proizvod, ki vsebuje zmes bakrovega hidroksida, DDA-karbonata in penflufena, je bilo pred kratkim v več državah članicah izdano dovoljenje.
Nekateri drugi biocidni proizvodi na osnovi bakrovih spojin ali kvaternih amonijevih spojin kot aktivnih snovi so v zadnji fazi postopka za izdajo dovoljenja.
Vendar je potreben čas, da se ti nadomestni proizvodi preskusijo in se izkažejo v praksi.
(13)
Na voljo so nadomestni materiali za les za drogove, med drugim jeklo, beton, stekloplastika, kompozitni materiali ali zaščitni ovoji iz kompozitnih materialov, nameščeni okrog tretiranih lesenih drogov.
Vsaka od teh možnosti ima prednosti (na primer trdnost, nespremenljive fizikalne lastnosti, odpornost proti ognju) in pomanjkljivosti (na primer potreba po nadaljnjem preskušanju, morebitna krajša življenjska doba ali druga tehnična vprašanja, višja cena v primerjavi z lesenimi drogovi).
Druga možnost je polaganje podzemnih prenosnih kablov, zlasti v mestnem okolju, čeprav lahko to postane tehnično zahtevnejše, odvisno od naravnega območja, po katerem mora omrežje potekati (na primer oddaljena območja ali gore), namestitev in vzdrževanje pa utegneta biti zapletenejša, dražja in ne vselej izvedljiva.
Nepodaljšanje odobritve kreozota za uporabo pri lesenih drogovih bi lahko povzročilo gospodarske posledice za operaterje infrastrukture za električno energijo in telekomunikacijske infrastrukture ter težave pri vzdrževanju nekaterih prenosnih kablov (na primer na območjih, ki niso lahko dostopna, hiter odziv v primeru resnih neviht) v nekaterih državah članicah, kjer bi bila nadomestitev z drugimi materiali ali podzemnimi prenosnimi kabli trenutno tehnično ali gospodarsko težavna.
(14)
Agencija je ugotovila tveganja za zdravje ljudi, ki izhajajo iz uporabe biocidnih proizvodov, ki vsebujejo kreozot, za tretiranje tirnih pragov in drogov, za delavce, odgovorne za tretiranje lesa, monterje drogov in električnih drogov ter za izpostavljenost širše javnosti.
Da bi čim bolj omejili izpostavljenost kreozotu, bi bilo treba izvajati ukrepe za zmanjšanje tveganja, na primer uporabo mehanskih ali avtomatiziranih postopkov za preprečevanje ročnega ravnanja s tretiranim lesom in nošenje osebne zaščitne opreme s strani delavcev ter zagotavljanje, da tretirani les med skladiščenjem ni dostopen širši javnosti.
Ugotovljena so bila tudi okoljska tveganja, saj sodi kreozot med snovi PBT/vPvB, zato bi bilo treba izvajati ukrepe za zmanjšanje tveganja, da bi čim bolj omejili izpostavljenost okolja kreozotu, na primer z določitvijo, da se v industrijske namene uporablja na zaprtem območju ali na ograjeni neprepustni trdni podlagi, da je treba sveže tretirani les po tretiranju skladiščiti pod streho ali na neprepustni trdni podlagi ali oboje, da se prepreči neposredno spiranje v tla, kanalizacijo ali vodo, da je treba vse izgube pri uporabi proizvoda zbirati za ponovno uporabo ali odstranitev.
(15)
Na podlagi zbranih informacij se sklene, da bi neodobritev kreozota kot aktivne snovi za uporabo v biocidnih proizvodih nesorazmerno negativno vplivala na družbo v primerjavi s tveganji zaradi uporabe te snovi za tretiranje lesa, ki se uporablja za izdelavo tirnih pragov in drogov za električno energijo in telekomunikacije.
Za navedene vrste uporabe je torej izpolnjen pogoj iz člena 5(2), točka (c), Uredbe (EU) št.
528/2012.
(16)
Zato je primerno podaljšati odobritev kreozota za uporabo v biocidnih proizvodih vrste proizvodov 8 pod nekaterimi pogoji.
(17)
Kreozot je možna snov za zamenjavo v skladu s členom 10(1), točke (a), (d) in (e), Uredbe (EU) št.
528/2012, zato se njena odobritev v skladu s členom 10(4) navedene uredbe ne bi smela podaljšati za več kot sedem let.
(18)
Da bi čim bolj zmanjšali izpostavljenost ljudi in okolja, se izda le dovoljenje za biocidne proizvode za tretiranje lesa z vakuumsko impregnacijo v industrijskih obratih za izdelavo železniških pragov ali drogov za električno energijo ali telekomunikacije.
Ocena proizvoda v skladu s točko 10 Priloge VI k Uredbi (EU) št.
528/2012 vključuje tudi oceno, ali je mogoče izpolniti pogoje iz člena 5(2) navedene uredbe.
Določiti bi bilo treba, da se lahko izda dovoljenje za uporabo proizvodov samo v državah članicah, v katerih je izpolnjen pogoj iz člena 5(2), točka (c), Uredbe (EU) št.
528/2012.